Aicina iepazīt skolu piedāvājumus – Ventspils 6. vidusskola
Plaša skola lieliskā vietā ar stiprām tradīcijām
Ventspils 6. vidusskolā, kur kopumā mācās ap 730 bērnu. Skola atrodas pilsētas centrā, netālu no autoostas, ar ērtu piebraukšanu. Gan klases, gan gaiteņi ir plaši. Liela pievienotā vērtība ir ārtelpa, ko mazāko klašu skolotāji ar audzēkņiem bieži izmanto, uzturoties svaigā gaisā starpbrīžos vai pēc stundām, sagaidot, kad bērniem atnāks pakaļ. Teritorijā sākumskolas skolēni arī iekopj puķu dobes, un mazajiem ir pašiem sava savvaļas pļava, kur viņi var vērot dabas procesus.
Augusta pēdējās dienās bērni var apmeklēt iepazīšanās skoliņu, lai aprastu ar skolas vidi un iepazītu skolotājus un klasesbiedrus. Pirmo skolas nedēļu 1. klasē bērni aizvada adaptēšanās režīmā. 
Skolā skan muzikāls zvans, kas iezvana tikai stundas sākumu. Pārējo laiku bērni kopā ar skolotāju mācās patstāvīgi plānot savu laiku un organizēt mācību procesu. Muzikālais zvans ir neuzbāzīgs un iespējami pielāgots skolēnu individuālajām vajadzībām, ņemot vērā, ka katrs bērns ir atšķirīgs.
Skolā ir spēcīga atbalsta komanda, kas aktīvi komunicē ar vecākiem, aicina viņus uz sarunām un skaidro, kāpēc ir svarīgi, lai skolotāji par problēmām zinātu laikus un spētu bērniem palīdzēt, izmantojot piemērotas metodes. Skolas mehānisms nevar pastāvēt, ja nav trīsvienības – skolēns, vecāki un skola.
Sākumskolas skolotāji bieži dodas uz dažādām vietām un nodarbībām ārpus skolas – Amatu mājā, Piejūras brīvdabas muzejā, bibliotēkā un citās vietās. Pēdējos gados sākumskolā pastiprināti strādā pie lasītprasmes. 
Skolā bērniem nodrošina pagarinātās dienas grupu līdz plkst. 15. Reizi nedēļā bērni grupas ietvaros dodas uz pulciņa nodarbību Jaunrades namā. Skolā bērniem piedāvā tautas deju nodarbības un iespēju dziedāt korī, kā arī koriģējošo vingrošanu. Skolēniem tiek piedāvātas daudzveidīgas aktivitātes, kas veicina radošumu un izziņas prasmes. Viņi var iesaistīties vizuālās mākslas pulciņā vai piedalīties nodarbībās, kur, praktiski darbojoties, iepazīst dabaszinību pasauli. Aktīvi skolā izmanto programmas Skolas soma resursus, dodoties uz kultūras pasākumiem un arī aicinot Latvijā pazīstamus māksliniekus ar koncertiem viesoties skolā.
Sākumskolā ir daudz labu tradīciju. Populāra ir kopīga ģimeņu sportošana Tēva dienā. Dzejas dienās bērni  lasa dzeju, Miķeļdienā un Ziemassvētkos skola rīko tirdziņus, bet Lieldienās – jampadraci. Ziemassvētkos skolā top īpašs muzikāli teatrāls uzvedums, kas bērniem ļoti patīk. Uzvedumu labprāt skatās bērnu vecāki un vecvecāki. Īpaši svētki ir pirmklasnieku 100. diena skolā, ko rīko 12. klases skolēni, īpašās stacijās pārbaudot, ko bērni 100 dienās skolā iemācījušies. 
Skola gaida ikvienu skolēnu -  mēs esam spēcīga un iekļaujoša skola, kurā augt, meklēt, kļūdīties, atklāt un atrast to, kas esi patiesībā.
Atvērto durvju diena – tikšanās ar vecākiem un topošajiem pirmklasniekiem notiks 5. martā plkst. 17.30.

